Coaliția PSD-ALDE a fost pe punctul de a face implozie, miercuri, din cauză că ALDE a refuzat să își dea voturile pentru Marcel Ciolacu, candidatul comun al Puterii la funcția de președinte al Camerei Deputaților.

Călin Popescu Tăriceanu s-a supărat, spun surse din conducerea PSD, pe faptul că, deși i se promisese că va fi amânat cu două săptămâni votul pentru ridicarea imunității sale în comisia juridică a Senatului, Robert Cazanciuc, președintele comisiei, a convocat ședința și a cerut vot miercuri dimineața, în regim de urgență. Cazanciuc nu a avut un ordin de partid în acest sens, cum a suspectat Tăriceanu, susțin sursele citate, ci era el personal supărat din cauză că nu a fost nominalizat de partid pentru funcția de ministru al justiției. CEX al PSD a desemnat-o marți seară pentru acest portofoliu pe Ana Birchall, după ce săptămâna trecută era dat ca favorit pentru post numele lui Robert Cazanciuc.

Viorica Dăncilă s-a deplasat de urgență la Parlament pentru a detensiona situația și a avut o întâlnire cu președintele ALDE, Călin Popescu Tăriceanu. După discuția cu acesta, Dăncilă a declarat că ”nu sunt probleme în Coaliție”.

”Vom da dovadă de unitate. Am discutat despre votul pentru funcția de președinte al Camerei Deputaților, pentru noi este foarte important acest vot și o să vedem rezultatele după vot. O să aștept aici alături de deputați”, a spus noul președinte al PSD, după ce a fost asigurată că Marcel Ciolacu va primi sprijinul ALDE.

Președintele Camerei Deputaților este ales cu jumătate plus unu din voturi în cadrul ședinței de plen. În afară de Marcel Ciolacu, s-au înscris pentru funcție Raluca Turcan, din partea PNL-USR-PMP, și Kelemen Hunor, din partea UDMR.

Senatorii PSD nu vor vota pentru ridicarea imunității lui Tăriceanu

Șerban Nicolae, a declarat, miercuri, citat de Mediafax, că nu crede că PSD va vota pentru ridicarea imunității lui Călin Popescu Tăriceanu. El a afirmat că decizia aparține plenului Senatului, iar Comisia juridică nu ar fi trebuit să dea un vot în acest context, ci doar să constate îndeplinirea condițiile legale.

„Eu nu cred că vreun social-democrat, vreun coleg de-al meu din grup al cărui lider încă sunt, să își fi schimbat opinia și să fi ajuns la concluzia că trebuie să îmbrățișăm formele de abuz care au paralizat România atâta vreme”, a declarat Șerban Nicolae, după ce a discutat cu Călin Popescu Tăriceanu.

Liderul de grup al senatorilor PSD a afirmat că plenul Senatului va decide dacă se va ridica sau nu imunitatea pentru a începe urmărirea penală în cazul lui Călin Popescu Tăriceanu.

„A fost o chestiune confuză. E anormal ca membrii Comisiei juridice să voteze de două ori, o dată în comisie și o dată în plen, pe o chestiune care ține de procedură penală. E anormal. E ca un judecător care a intrat o dată în vreun complet și ar mai intra o dată în alt complet pe aceeași speță. La acest nivel, Comisia juridică nu ar trebui să facă altceva decât să verifice îndeplinirea condițiilor procedurale, să fie o sesizare formulate de procuror general, sa fie membru al guvernului, de un senator în timpul mandatului. Din punctul meu de vedere nu aveam ce să votăm. Era doar o constatare, pentru că decizia aparține plenului”, a declarat Șerban Nicolae, întrebat de ce unii social-democrații au părăsit sala Comisiei Juridice, înainte de vot.

Victor Ponta a obținut recunoașterea grupului parlamentar, în schimbul votului pentru Ciolacu

Plenul Camerei Deputaților a luat act miercuri de constituirea grupului parlamentar ”Pro Europa”, al cărui lider va fi fostul premier Victor Ponta, iar vicelideri Mihai Tudose și Daniel Constantin.

”Vă rugăm să luați act de constituirea grupului parlamentar ProEuriopa, format din 21 de parlamentari independenți”, a spus în plenul Camerei Deputaților Daniel Constantin.

El a precizat că lider este Victor Ponta, vicelideri sunt Mihai Tudose și Daniel Constantin, iar secretar Gabriela Podașcă. Constituirea grupului parlamentar al lui Victor Ponta a fost refuzată până acum de Liviu Dragnea, dar Marcel Ciolacu, candidatul PSD la șefia Camerei Deputaților a anunțat miercuri dimineața că grupul fostului premier va fi constituit legal chiar în prima ședință de plen.